บอร์ด BANPU อนุมัติ “บ้านปู เพาเวอร์” ขาย IPO คาดเข้าตลาดได้ภายในปี 59
บอร์ด BANPU อนุมัติ "บ้านปู เพาเวอร์" ขาย IPO ไม่เกิน 35% คาดเข้าตลาดได้ภายในปี 59 อนึ่ง BPP ประกอบธุรกิจพลังงาน โดยมี BANPU ถือหุ้น 99.99%
31 ก.ค. 2558

บริษัท บ้านปู จำกัด (มหาชน) หรือ BANPU ระบุว่า ที่ประชุมคณะกรรมการบริษัท อนุมัติแผนการเข้าจดทะเบียนในตลาดหลักทรัพย์แห่งประเทศไทย (ตลท.) ของบริษัท บ้านปู เพาเวอร์ จำกัด (BPP) ซึ่งเป็นบริษัทย่อย และการเสนอขายหุ้นให้กับประชาชนทั่วไปครั้งแรก (IPO) โดยมีจำนวนหุ้นที่จะเสนอขายไม่เกิน 35% ของทุนจดทะเบียนภายหลังการเพิ่มทุน และ BANPU จะยังคงเป็นผู้ถือหุ้นที่มีอำนาจควบคุมใน BPP ในสัดส่วนไม่ต่ำกว่า 65% ของทุนจดทะเบียนภายหลังการเพิ่มทุน
ทั้งนี้ คณะกรรมการบริษัท และ BPP จะร่วมกันพิจารณากำหนดรายละเอียด และอัตราส่วนที่แน่นอนเกี่ยวกับการเสนอขายหุ้น IPO อีกครั้งหนึ่ง โดยแผนการเข้าจดทะเบียนจะเกิดขึ้นภายหลังจากที่ BPP ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ตลท.) ให้เสนอขายหุ้น IPO และได้รับอนุญาตจากตลท.ให้รับหุ้นสามัญของ BPP เป็นหลักทรัพย์จดทะเบียน ซึ่งคาดว่าจะแล้วเสร็จภายในปี 59
สำหรับเงินทุนที่ได้รับจากการระดมทุนครั้งนี้ เพื่อใช้ลงทุนในโครงการต่างๆทั้งในและต่างประเทศ รวมทั้งเพื่อการปรับโครงสร้างทางการเงิน และเพื่อเป็นเงินทุนหมุนเวียนในกิจการ
ส่วนผลประโยชน์ต่อผู้ถือหุ้นของบริษัทจะทำให้มูลค่ากิจการของบริษัทอาจมีการเปลี่ยนแปลง และเป็นการเพิ่มทางเลือกในการลงทุน โดยสามารถเลือกลงทุนในบริษัท หรือ BPP ได้ตามแต่นโยบายการลงทุน ขณะที่ในด้านของบริษัทจะเป็นการช่วยลดภาระในการสนับสนุนด้านการเงินเนื่องจาก BPP สามารถระดมทุนได้เองผ่านการเสนอขายหุ้น IPO และสามารถระดมทุนด้วยเครื่องมือทางการเงินอื่นๆภายหลังจากเข้าจดทะเบียนในตลท.แล้ว ขณะที่ราคาหุ้นของบริษัทจะสะท้อนราคาหุ้นของบริษัทย่อยได้มากขึ้นตามราคาตลาดอ้างอิงด้วย
อนึ่ง BPP ประกอบธุรกิจพลังงาน โดยมี BANPU ถือหุ้น 99.99% ซึ่งผลการดำเนินงานในปี 57 บริษัทมีกำไรสุทธิ 2,876.73 ล้านบาท และรายได้รวม 7,984.55 ล้านบาท
 